आयात रोक्न नसक्नु नेपालको कमजोरी
विप्लव नेतृत्वको नेपाल कम्युनिष्ट पार्टी (नेकपा) का स्थायी समिति सदस्य सन्तोष बुढा मगरले नुनदेखि सुनसम्म आयातमा भरपर्दा मुलुक गरिबीको दलदलमा फसेको बताउनुभएको छ ।
प्रेमराज सिम्खडाकालीकोट, चैत ४ गते ।  विप्लव नेतृत्वको नेपाल कम्युनिष्ट पार्टी (नेकपा) का स्थायी समिति सदस्य सन्तोष बुढा मगरले नुनदेखि सुनसम्म आयातमा भरपर्दा मुलुक गरिबीको दलदलमा फसेको बताउनुभएको छ । नेपाली राजनीतिक दलहरूले कुर्सी मात्र परिवर्तन गर्न जानेका, देशको नीति अर्थतन्त्र सुधारका लागि उत्पादन वृद्धिका लागि र आयात रोक्न नसक्नु दलका नेताहरूको कमजोरी भएको उहाँले टिप्पणी गर्नुभयो ।आज मान्ममा आयोजित सर्वपक्षीय छलफलमा उहाँले सो टिप्पणी गर्नुभएको हो । संविधान सभा सदस्य समेत रहनु भएका नेता बुढा मगरले सीमा, नेपाली भूमिको रक्षा र नेपाली जनताको आफ्नो मौलिकतामाथि विदेशीले हस्तक्षेप गर्दा वर्तमान सरकारले प्रतिवाद गर्न नसक्नु दास मनोवृत्ति भएको उहाँको आरोप छ । जनयुद्धका कमाण्डर नै वर्तमान सरकारका प्रमुख रहनुभएका पुष्पकलम दाहाल ‘प्रचण्ड’ नेता बन्न सफल भए पनि कम्युनिष्ट हुन नसकेको उहाँले आरोप लगाउनुभयो ।खुर्सानी पनि भारतबाट आयात गर्ने, दश रुपियाँको साग किन्न सीमा क्षेत्रका नागरिकले भारत जानुपर्ने विडम्बनापूर्ण अवस्था रहेको भन्दै उहाँले नेपाललाई आत्मनिर्भर बनाउनेतर्फ सरकार तथा दलका नेताहरूले ध्यान दिन नसकेको बताउनुभयो । नेताहरू आत्मकेन्द्रित, परिवारवाद र नातावादमा फसेको उहाँको आरोप छ । नेताहरू देशलाई आत्मनिर्भर बनाउनुभन्दा शक्ति केन्द्रको चाकडी मात्र गर्ने काममा लागेको उहाँले बताउनुभयो । नेकपा (एकीकृत समाजवादी) का नेता तथा संविधान सभा सदस्य तुलाराज विष्टले प्रचण्ड मुलुकको प्रधानमन्त्री हुँदैमा कम्युनिष्ट नेतृत्वको सरकार भन्न नमिल्ने बताउनुभयो । देशको रूपान्तरण र विकासका लागि सबै कम्युनिष्ट शक्तिहरू एक भएर अघि बढ्नुको विकल्प नरहेको उहाँले बताउनुभयो । 